作者:劉克莊
標題:沁園春
內容:少工藝文，朱絲練弦，黃流在璋。值虞廷戛擊，簫韶之樂，周王壽考，追琢其章。汾水雁飛，鼎湖龍遠，魂返今無異域香。浮生短，更兩輪屋角，來去荒忙。人言八十鷹揚。笑千歲如何尺捶量。但負圖龜馬，藏之為寶，舐丹雞犬，去不能將。友魯申公，師浮丘伯，尚可教書村學堂。投老淚，瞻越山紫翠，陵樹青蒼。